Morten Homann (SF), 2004-04-14:
SF støtter ideen om CVU'erne og støttede også det oprindelige lovforslag, da CVU'erne blev etableret, for vi synes, at det grundlæggende er en god idé, som kan være med til at løfte kvaliteten i de videregående uddannelser.
Nogle år efter, at loven blev vedtaget, viser det sig også, at der selvfølgelig er et behov for at få sat denne her proces lidt mere på skinner.
Det foreliggende lovforslag, som skulle være regeringens svar på det problem, er i SF's øjne et alt for svagt redskab til det her.
Det ene af de to omdrejningspunkter er begrebet University College.
Undskyld, hvis man forventer, at der skulle komme mere styr på de økonomiske konflikter, de interessekonflikter og de kulturkonflikter, som skaber problemer i CVU-uddannelsen, ved at man kan få et kvalitetsprædikat, nemlig University College, så tror jeg, at man bliver grumme skuffet, når dagligdagen viser sig efter vedtagelsen af det her lovforslag.
Det skaber derimod mere forvirring.
Betegnelsen University College er ikke bare, som fru Louise Frevert sagde, en international betegnelse.
Man blander en international betegnelse sammen med et kvalitetsstempel, så det er ikke bare en international betegnelse for et center for videregående uddannelse.
Tilmed giver det en øget forvirring i forhold til, hvordan ansvarsfordelingen egentlig er mellem på den ene side universiteterne og på den anden side CVU'erne.
Det er efter SF's opfattelse en ganske fornuftig og spændende tanke, som ligger i den oprindelige konstruktion med en klar arbejdsdeling imellem de to steder, hvor der produceres viden på hver deres præmisser.
Hvis man giver sig til at lancere begrebet University College, som ude i den vide verden bruges om institutioner af CVU-karakter såvel som om institutioner af universitetskarakter, så tror jeg, at man vil skabe mere forvirring, end man vil skabe afklaring.
Når man lancerer en betegnelse som University College, signalerer det,
at CVU'er uden University College-betegnelsen for slet ikke at tale om de dér fritstående institutioner for mellemlange videregående uddannelser er andenrangs uddannelser. Jeg vil sige, at hvis det er det problem, man vil løse, at man altså mener, at der findes andenrangs uddannelser, er der et tilsyn, som må sidde med ganske røde ører, for så er der et tilsyn, som ikke har levet op til sine forpligtelser.
Det er SF's holdning, at vi ikke skal acceptere, hvis der er uddannelser, som ikke lever op til målsætningerne i lovgivningen, som ikke leverer den tilstrækkelige kvalitet.
Så skal der gribes ind; selvfølgelig skal der det.
Vi kan da ikke acceptere en situation, hvor de institutioner, som lever op til lovgivningen, får lov til at behæfte sig med et ekstra kvalitetsprædikat, mens de institutioner, som ikke gør det, får lov til at fortsætte som hidtil.
Det ville jo svare til, at vi fandt på en ny kvalitetsbetegnelse for gymnasier, som levede op til lovgivningen på gymnasieområdet, og så kunne de gymnasier, som ikke gjorde det, blive ved med at kalde sig gymnasier. Tilsvarende for folkeskolen og tilsvarende for universiteterne osv. Så efter SF's opfattelse er det altså bedre og sikrere og helt nødvendigt, at man griber ind fra tilsynets side, hvis kvaliteten ikke er i orden.
Det er det ene element af forslaget.
Det andet element er - for at sige det klart og kort - at man vil begrænse demokratiet for CVU'erne.
Jeg tror ikke nødvendigvis, at det vil få CVU-uddannelsen til at gå nemmere og mere gnidningsfrit eller hurtigere, men jeg tror, at man vil sikre sig, at man mister de vigtige input, som kommer fra studerende og medarbejdere i de enkelte studiebestyrelser.
Det er altså dels en afdemokratisering, dels en grundig forvirring omkring begrebet University College og endelig et fuldstændigt fravær af forholden sig til det, der er det væsentligste problem, nemlig hvordan man overkommer de økonomiske, institutionsmæssige og kulturelle barrierer, som forhindrer, at CVU-uddannelserne fungerer, som de skal.
Konklusionen for SF er, at vi ikke kan støtte det her forslag, men vi vil selvfølgelig gerne indgå i drøftelser om, hvordan vi i øvrigt kan styrke CVU'erne.